Il-Ministru għall-Ekonomija, Investiment u Intrapriżi Żgħar Chris Cardona qal li l-intrapriżi żgħar u medji f’Malta jikkontrobwixxu 65 fil-mija tal-Prodott Domestiku Gross tal-ekonomija Maltija u jimpjegaw 40,000 persuna. Meta llum waranofsinhar indirizza konferenza fi Brussel dwar ‘Business Transfer’, il-Ministru qal li dawn jagħmlu 99 fil-mija tal-kumpaniji kollha rreġistrati Malta, u huma importanti b’mod partikolari għal Malta għax idaħħlu prodotti u teknika ġdida fis-suq. Minn dawn 75 fil-mija huma negozji mmexxija minn familji. Dr Cardona kien qed jaġġorna lill-konferenza bil-progress li qed isir fit-tfassil tal-‘Family Business Act’ – liġi innovattiva fl-Unjoni Ewropea. Din kienet parti mill-manifest elettorali tal-PL, illum programm tal-Gvern. L-Intrapriżi Żgħar u Medji f’Malta jipprovdu 80 fil-mija tal-impjiegi fin-negozju u joħolqu 71 fil-mija tal-valur miżjud – it-tnejn mal-14 fil-mija ogħla mill-medja Ewropea. Dr Cardona qal li dan juri kemm in-negozji tal-familja f’Malta huwa vitali għall-ekonomija Maltija. Bejn l-2008 u l-2012, fi żmien fejn bnadi oħra kien hemm il-kriżi ekonomija, l-SMEs f’Malta żdiedu bi kważi 1,000.